23. schôdza NR SR - 6.deň - B. popoludní
Dátum: 2024-12-03
Poslanec: Jakab, Július (SLOVENSKO)
Druh vystúpenia: Vystúpenie v rozprave

123. Ďakujem za slovo, dámy a páni, tento bod, ktorý momentálne predkladám a toto uznesenie Národnej rady Slovenskej republiky, ktoré momentálne predkladám, to je rok stará záležitosť. Keď si pozriete aj dátumy v tomto uznesení, tak zistíte, že toto uznesenie som predkladal do Národnej rady pred jedným rokom. Ale aj tým, ako Národné rady, a teda schôdze Národnej rady prebiehajú a že niekde sa tá schôdza utne a niektoré zákony sa potom presunú na ďalšiu schôdzu, tak sme sa narodili do toho, že prerokovávame toto uznesenie po jednom roku. A viete, čo je na tom zaujímavé? Že z tej aktuálnosti toto uznesenie nestratilo ani milimeter, je absolútne presne šité tak, ako bolo presne šité pred rokom. Je presne šité aj na súčasnú dobu a je to uznesenie Národnej rady Slovenskej republiky k cenám energií. A dokonca úplne presne ho rokujeme po hlasovaní o 17-tej hodine, kde podobné uznesenie predložil kolega z SaS a kde vládna koalícia povedala, že takéto uznesenie nechce. No, tak si ho poďme pozrieť ešte raz a poďme sa pozrieť teda, prečo chceme prijať uznesenie Národnej rady Slovenskej republiky k cenám energií. Chceme ho prijať kvôli tomu, pretože súčasná vláda sľubovala nižšie ceny energií. Zase oblepené bilbordy, chcete lacnejšie energie? Peter Pellegrini, momentálne, toho času prezident Slovenskej republiky. Toto uznesenie, keď som predkladal, tak ešte prezidentom nebol. Bolo čerstvo po voľbách a pani ministerka Saková sa vyhovárala na to, že má málo času, a práve preto prináša akúsi energetickú pomoc celoplošnú, ktorú vždy kritizovala a ktorú kritizovala predchádzajúca opozícia, ktorá je v súčasnosti pri moci. A že to už nebude celoplošné, ale teraz nemá toľko času, aby to napravila, to bol október minulého roku. Preto som dal toto uznesenie, že nech sa páči, vážená vláda, poďte nám predložiť plán, ako to chcete robiť. A pani ministerka potom deklarovala mesiace a mesiace, že teda to už bude iné a oni to pripravujú a oni to predstavia. Normálne akože však v tomto je internet dobrý, že si pamätá, takmer každý mesiac, keď bola nejaká reportáž v televízii, tak vždy pani Saková povedala, že a teraz oni už čochvíľa predstavia nejaké riešenie na pomoc s energiami. Ale nič. A viete čo nič? Ja vám hovorím, že toto uznesenie ja som predkladal pred rokom a odvtedy sme nič nevideli. Absolútne nič. A ani teraz nič nevidíme. Vidíme akúsi pomoc, vidíme akúsi pomoc v rozpočte na energetickú krízu alebo na pomoc s cenami energií vo výške 235 mil. eur. Z toho podľa ministra financií 135 mil. je plánovaných na nejaký doplatok v roku 2024 a 100 mil. majú odložený na budúci rok, na rok 2025. Je z toho jasné, že to nestačí? Je z toho jasné, že to nestačí. Počúvame o tom, že žiadna adresná pomoc za vyše roka ich vlády nie je pripravená. Že ak nejaká bude, tak bude celoplošná. Čiže to, čo kritizovali, to, čo v čase tých najväčších kríz, keď sme na postavenie riešenia mali doslova dni a týždne, aj sme vtedy hovorili, že áno, že celoplošná podpora nie je úplne ideálna, ale proste treba sa o tých ľudí rýchlo postarať. A vtedy si na tom postavili kampaň a potom hovorili počas celej kampane, že je to zlé a oni by to spravili ináč, oni by to spravili lepšie. A potom hovorili, celého vyše roka sľubovali, že niečo prednesú, a že to bude lepšie, že to nebude celoplošné, a že to bude adresné. Nič. Sľuby vyprchali. Realita okrem pomoci v energiách, že sme ju nevideli, tak sme ani nevideli žiadne adresné riešenie. A iba hovoria, že asi to teda tak nebude, ako sľubovali. Ale čo sa týka tej pomoci, 3,5 mld. išlo na pomoc v energokríze. Na to, aby ľudia netrpeli. Áno, tá situácia bola zlá. Aby ľudia neplatili trojnásobné účty ako napríklad českí kolegovia. 3,5 mld. eur. Teraz sa tu bavíme, že na budúci rok majú nachystaných 100 mil. podľa ministra financií. Rodiny vtedy ušetrili tisíce eur na tom, že štát im pomohol. Aká je odhadovaná pomoc pri cenách elektrickej energie? Myslím, že to vychádza 15 eur ročne. 15 eur ročne, a pritom pri konsolidácii im zoberú 800 eur každému jednému z peňaženky? Lebo 4,2 mil. dali ľuďom konsolidáciu financií, ktorú majú ľudia zaplatiť, čo je 800 eur každý jeden človek, ak máme 5,4 mil. obyvateľov. Aká je teda tá pomoc, ktorú sľúbili a nikdy sme ju nevideli a idú na to dať ešte násobne menej peňazí? Ako idú tým ľuďom pomôcť? Akým spôsobom? A preto tak ako som sa tú otázku pýtal pred rokom, pýtam sa ju aj dnes. A konečne toto uznesenie uzrelo svetlo sveta práve v ten pravý okamih a toto uznesenie usvedčuje túto vládu, že za ostatný rok v tejto téme nič neurobili. Nula. Zero. Keď sa bavíme o tom, ako fungovala prechádzajúca vláda a súčasná vláda, je úplne zrejmé, že súčasná vláda má absolútne iné priority. Nie plnenie svojich predvolebných sľubov, ani staranie sa o obyvateľov Slovenska. Všetky tie sľuby, ktoré viseli na bilbordoch, vážení občania, sú úplne pasé. A preto chápem, že všetci obyvatelia Slovenska sa boja, čo bude na najbližší rok. Pretože sám pán Holjenčík, šéf URSO vystúpil a povedal, že bude zdražovanie, áno. Hovoril to už niekoľko mesiacov. Ja si pamätám, že myslím v auguste alebo v septembri, už bol v TA3 a hovoril, že domácnosti, ktoré kúria plynom, aj ním varia, aj ním pripravujú teplú vodu, si priplatia o 350 až 500 eur ročne. Ale odvtedy sme žiadne riešenie nevideli, žiadne. A preto sa pýtame, kde to riešenie je? A chceme ho vidieť od pani ministerky, chceme ho vidieť od vlády. A z týchto dôvodov Národná rada Slovenskej republiky vyzýva vládu Slovenskej republiky ako vrchný orgán výkonnej moci na prijatie krokov, ktoré zabezpečia nižšie ceny energií. Lebo tie nižšie ceny energií zatiaľ vyzerajú tak, že nie sú a ak aj sú, tak nie sú nižšie, ako ich vybavil Igor Matovič. Lebo vtedy, keď ich vybavil Matovič, ste kričali, že budú ešte lacnejšie a že vy by ste to urobili lepšie. Nie sú nižšie, ako ich vybavil Igor Matovič a ani nižšie nebudú. K tomuto, keďže je to už, má to nejaký piatok toto uznesenie, ako som hovoril, by som chcel predniesť aj... (reakcia z pléna), ok, čiže to až v rozprave, dobre. Ďakujem veľmi pekne.